Papersnake/gushiwen huggingface dataset:
赠诚上人四首 其一
释德洪（宋代）

煴火扶持清境，篝灯点破黄昏。冻耳欣闻软语，冷斋忽变春温。
郡守吕叔恭以甲戌季春七日游中隐岩山水膏肓
吕愿中（宋代）

爽垲虚明小洞天，巉岩垂乳类锋铦。
薰风习习来三面，夏雨萧萧欠一檐。
指顾群山劳应接，徘徊归骑纵观瞻。
门前绿水泓澄净，底处应须是谷帘。
送云居佛印禅师诗五首并偈 其四
彭汝砺（宋代）

细磨密衲作袈裟，曲水遥岑宛转花。海外梯航输佛土，日边缄鐍赐禅家。
送僧南游
吴融（唐代）

战鼙鸣未已，瓶屦抵何乡。偶别尘中易，贪归物外忙。

后蝉抛鄠杜，先雁下潇湘。不得从师去，殷勤谢草堂。
右寄此诗后忽得简云儿曹亦寄五言用韵毕同殆
姜特立（宋代）

天性固自同，学问亦有源。
胡为两章句，韵韵皆蝉联。
有如五音作，琴瑟随宫悬。
排比不乱行，又似贯珠然。
窃意予父子，与公有世缘。
精神所交感，默契难言诠。
书来亟报我，故事前无传。
欲将此段奇竟入佳话编。况复惠新句，
律吕递相宣。
试院锁宿数日未出
吕本中（宋代）

一闭几十日，春风能几时。误寻高士传，虚负老人期。

酒或知愁处，人应笑我痴。衰颜已无绪，仍对折残枝。
次韵刘景文登邺王台见思五首 其三
黄庭坚（宋代）

系匏两相忆，极目十馀城。积潦干斗极，山河皆夜明。

白璧按剑起，朱弦流水声。乖逢四时尔，木石了无情。
己未岁除言怀示诸弟侄子孙二首 其一
赵抃（宋代）

得请归田弛负儋，满头霜雪鬓䰐鬖。高斋屈指呵呵笑，明日新春七十三。
次陈命美笏斋八景 其三 槐巷风生
李之世（明代）

一片凉生碧树头，微风叶叶点庭幽。炎州怪底全无暑，输与疏槐占好秋。
何氏书堂
叶茵（宋代）

千岁松阴护一亭，风来犹带读书声。
虽无芳史摹勋业，自有青山说姓名。
客抚丰碑苔剥落，春归暗径草生成。
几年访古谋清隐，好借虚檐著短檠。
偈颂十首
释德光（宋代）

蓬莱有个李八伯，一对眼睛如漆黑。
且莫错认定盘星。
鸬鹚源樵歌
冯坦（宋代）

绮罗巷陌总成尘，那识担柴老买臣。
自笑卖柴元似旧，买柴却换旧时人。
送宣长老住林泉
释慧远（宋代）

脱笼掣辔换皮毛，水远山长道自高。平澹家风随分展，割鸡时暂屈牛刀。
独居自遣一首寄厚之
李光（宋代）

平生忧道不忧贫，万里风波一叶身。路滑须凭木上座，天寒那叶竹夫人。

闲寻独鹤为仙友，笑指孤云作近邻。北客不劳频问讯，已拚终老海南滨。
喜温首座至 其二
释慧空（宋代）

两翁相对好机缘，点在人人本命年。方外笑谭无忌讳，梦中歧路说迍邅。

自从打破秦时镜，总是花开腊月莲。或问两翁年几许，寻常儿唤首罗天。
送友罢举赴边职
李洞（唐代）

出剡篇章入洛文，无人细读叹俱焚。莫辞秉笏随红旆，

便好携家住白云。过水象浮蛮境见，隔江猿叫汉州闻。

高谈阔略陈从事，盟誓边庭壮我军。
临江仙引
柳永（宋代）

画舸、荡桨，随浪箭、隔岸虹。□荷占断秋容。疑水仙游泳，向别浦占逢。鲛丝雾吐渐收，细腰无力转娇慵。罗袜凌波成旧恨，有谁更赋惊鸿。想媚魂香信，算密锁瑶宫。游人漫劳倦□，奈何不逐东风。
清明日园中见杏花初开
吴宽（明代）

疏花寂历似残红，病眼摩挲望欲空。
已恨浥开无细雨，却愁吹落有狂风。
物华又报清明节，人世真成白发翁。
为语天工须索性，剩将春色慰人浓。
四兄方池内新构水亭 其一
区大相（明代）

隔浦望溪林，新亭冒绿浔。捲帘山在眼，过槛水澄心。

时散竹间帙，闲调池上琴。更饶濠濮兴，鱼乐共幽深。
和赵积中
王之道（宋代）

入室芝兰气不殊，逢君还忆见君初。
梅花正喜春悬凤，藿叶俄同夏鱠鱼。
下榻旧闻看孺子，负荆谁复谢相如。
艰难正离平戎策，及早东游叩帝居。
九锁山十咏·栖真洞
邓牧（元代）

何年采真游，遗此栖遁迹。
流泉金石奏，伏鼠霜雪色。
浮世几兴亡，残棋耿苔石。
书近况寄蜀中道旧
陆游（宋代）

遗事复遗荣，空斋一榻横。
宿酲投未正，新句锻初成。
山崦传梅信，天窗送雪声。
戏题匀碧纸，遣鹤报青城。
崔敷叹春物将谢恨不同览时余方为事牵束…不遇题之留赠
武元衡（唐代）

九陌迟迟丽景斜，禁街西访隐沦赊。门依高柳空飞絮，

身逐闲云不在家。轩冕强来趋世路，琴尊空负赏年华。

残阳寂寞东城去，惆怅春风落尽花。
钤辖冒上閤就移知雄州
宋祁（宋代）

聚散非一端，贤逸难两遂。
拥节北临边，安得久交臂。
此行讵不远，印瑞三且二。
背剑车炙輠，径秦骖舞辔。
雄州乃剧藩，喉领塞南地。
译通老上庭，道系单于使。
适馆授主粲，乘韦交客贽。
列戍俨趋风，诸将走咨事。
应变君所长，立功今可冀。
君家诚易知，世烈在青史。
齐楚异姓王，阴邓后家里。
券字金对行，戟带霞交尾。
濬源无近波，高峰本洪址。
行矣励壮猷，公侯当复始。
次张来仪金华山居图韵
童冀（明代）

我昔好山未识山，趼足日日劳跻攀。归来小楼坐清昼，佳处政在阿堵间。

蓬莱岱岳岂不好，挂帆入海经东蛮。昆崙灵鹫亦良远，流沙万里经玉关。

不如故园揽奇秀，南北两峰开髻鬟。半生足迹不出境，讵意天道如循环。

白头南行近万里，壮心未□□□□。官船柁楼高于屋，长江利涉无险艰。

篷窗日日看山色，脱略尘鞅遗世患。眼中台殿尽荆棘，岩岫无复金碧殷。

匡庐衡岳不可识，残碑断础弃草菅。江山无情亦销歇，岂有大药能驻颜。

孤舟归来岂天意，山泉尚许听潺湲。何物微官苦维絷，幅巾行逐孤云还。

烦君写图慰岑寂，卧游偿我平生閒。石渠天䘵无梦到，姓名久在丹台班。
与鲜于茶干
晁公溯（宋代）

吾犹蠹书鱼，岂能味斯文。
但以性所嗜，颇与黄卷亲。
喜闻天下言，孝章有大名。
苟得从其游，亦足慰此生。
向来昌黎翁，始获拜北平。
停鸾与峙鹄，未见心已倾。
朅来涪江上，适遇君远行。
我穷天所怜，特使见异人。
令闻金石奏。暂破蟋蟀声。
相逢已定交，遽别宁忘情。
谪仙不可见，空望江示云。
满庭芳 道中忆钱塘旧游
赵彦端（宋代）

云暖萍漪，雨香兰径，西湖二月初时。两山十里，锦绣照金羁。

柳外阑干相望，弄东风、倚遍斜晖。朋游好，乱红堆里，一饮百篇诗。

三年，江上梦，青衫风日，白纻尘泥。听几声黄鸟，粤树闽溪。

长是春朝多病，今年更、添得相思。须归去，倦游滋味，犹有个人知。
殊不恶斋秋晚闲吟五绝
范成大（宋代）

旁若无人鼠饮砚，麾之不去蝇登盘。
天凉睡起枕痕暖，日晚慵来香字寒。
秋雨叹三首 其二
潘希曾（明代）

溪头浩浩秋水生，黑云四幂雨未晴。野荞随波田父泣，河鲫跋扈渔翁惊。

城中仓廪无馀积，米舶初通过江客。乘潮逆浪来不时，到市千钱论一石。
颂古二十四首
释宗演（明代）

空病有为药，有病空为药。
空有两俱非，药病何处著。
无处著，万里秋风飞一鹗。
同杨运干黄秀才村西买山药
陈与义（宋代）

潦缩田路宽，委蛇散腰脚。
胜日三枝杖，村西买山药。
岗峦相吞去，远木互前却。
天阴野水明，岁暮竹篱薄。
田翁领客意，发筐堆磊落。
玉质缃色裘，用世乃见缚。
屠门几许快，夜语寻幽约。
石鼎看云翻，门前北风恶。
五言诗二首 其一
卜天寿（唐代）

写书今日了，先生莫嫌迟。明朝是假日，早放学生归。
寿建康太尉
刘过（宋代）

万里寒风一布袍，特将诗句谒英豪。
正当武曲临凡世，恰值骊龙出海涛。
五马尽投千岁鹤，六军急献万年桃。
不因此日沧溟近，一钓那能得巨鳌。
戏呈王立之
洪朋（宋代）

主人爱客未渠央，每遣纤纤酌酒缸。杯杓不胜还醉著，真成渴梦欲吞江。
移使鄂州次岘阳馆怀旧居
刘长卿（唐代）

多惭恩未报，敢问路何长。
万里通秋雁，千峰共夕阳。
旧游成远道，此去更违乡。
草露深山里，朝朝落客裳。
次韵草堂主人雨中十首 其四
周紫芝（宋代）

少年结客不思家，酒涴春衫白苧麻。今日江村烟雨里，兵戈满地鬓双华。
次韵方性夫同年见寄
王庭圭（宋代）

礼经久颠庞，不绝仅如带。诸儒共补葺，纷然莫酬对。

先生隐桐庐，议论有根蒂。剑胸剔废滞，电眼烛幽晦。

齑盐二十年，时节忽已届。声名塞天宇，笔舌翻清濑。

子美蓬莱宫，辉赫辄自怪。文彩动人主，英风特飘洒。

清芬掩幽兰，四海共纫佩。平生慕忠义，烂漫意常在。

坐阅诸公间，谁与论梗概。著书逢休运，一洗穷愁债。

骎骎度骅骝，过都如历块。嗟予强追蹑，常负跛鳖态。

虽登龙虎科，异调愧当代。才高自激烈，无为逐时辈。
奉和袭美酒中十咏 酒楼
陆龟蒙（唐代）

百尺江上起，东风吹酒香。行人落帆上，远树涵残阳。

凝睇复凝睇，一觞还一觞。须知凭栏客，不醉难为肠。
吴山十六景 其二 寒山晓钟
弘历（清代）

姑苏城北夜泊船，寒山钟声清晓传。舂容断续亦同此，传不以钟以人耳。

千秋过客不一况，或听欢欣或悽怆。在悬待叩总无心，此义画师何以状。
渡江云 都门送京少之楚
储方庆（清代）

长安居不易。蔽裘典尽，还理旧征袍。念万重烟树，一鞭萧瑟，此去路方遥。

高歌且尽将离酒，莫漫牢骚。看茫茫、古今失路，多半是吾曹。

飘摇。浮云蔽日，急雪迎风，正长途潦倒。问年来、滔滔江汉，几许波涛。

挥毫题遍，芳洲草好，将他屈宋魂招。休更道，置身宜在云霄。
次韵林郎中龚宗簿
陈造（宋代）

散人拥书茅屋底，只合下泽居乡里。
浪指青冥期策足，端复沧浪规洗耳。
林侯坐分韩席半，龚侯天才宁羽惯。
瓢酌天浆泰紫傍，峨峨贝阙连蜚观。
名位顾肯卑微休，两杰未易今世求。
老子志原下丘壑，鹪鹏彼此消遥游。
清篇骈来真好在，谁云物理莫两天。
捧心血指不得辞，门外长须翘足待。
凤凰台
刘攽（宋代）

江水中分白鹭飞，钟山秀出众山微。凤凰去后高台在，麋鹿游山旧国非。

万里孤帆长在目，夕阳游子憺忘归。六朝人物都荒草，但有寒潮信不违。
旅月
张家珍（明代）

日落月复生，升沉感慨并。古今俱若此，旅夜难为情。

潮水三更起，村鸡历乱鸣。镆铘时一拂，寂寞壮心惊。
五王子·朝生
释正觉（宋代）

雄心脱略战文场，端把烟蓑换龙章。
葵藿奉君知贵味，肯怀归去见严光。
送乡僧昱晓林二首 其一
惟则（元代）

风沙风叶搅征衣，今日江头送汝归。西望故乡何处是，楚天漠漠片云飞。
庾岭晓行
梁存智（明代）

万仞高峰阻狩巡，凿通鸟道往来频。雄关设险终臣汉，天堑当衢不帝秦。

鹿走中原思故主，鸡鸣五夜促行人。梅花有意难留客，策马蹄翻驿路尘。
读南华杂篇述以五言十一章 其五 寓言
郭之奇（明代）

今言而古藉，二三垂典册。先人作己言，千百拟衡石。

寓言若玄珠，重言如拱璧。谁持璧与珠，使人群啧啧。

卮言日曼衍，天倪随地斥。终身未尝言，终言孰能格。

可不可谁分，然不然共择。万物本天均，是非凭众斁。

已化复相生，无县那许射。罔两莫群疑，景形方自索。

日火贷其光，夜阴恶可借。无有入无閒，相视久无逆。

盛德果如无，舍者将争席。无言无不言，始信无言益。
放言 其二十九 孤儿
谢元汴（明代）

骨肉如萍叶，相依惟一甥。亦知眉髧短，耻与魅魌争。

世已轻文举，谁其说正平。寄书地下父，莫读孤儿生。
谒冯侍御 其一
马永卿（宋代）

久知仕宦有升沉，此际门阑不觉深。半世人间初识面，一朝林觉遽论心。

依依落日催归骑，袅袅秋风动客襟。乡里小儿何太喜，异乡流落有知音。
泊清溪和董伯琪韵
陈琏（明代）

十载江湖载酒行，异乡又觉岁华更。孤舟夜雨三更梦，万里风云几日程。

宝篆香消银叶冷，砚池冰合雪花明。兴来笑把吴钩舞，未信鸡鸣是恶声。
季弟黄岩任满大人挈家众先扫作诗见示恭和元韵
孙应符（宋代）

心处中虚治五官，物来能应固非难。移忠益本居家孝，阅暑知非历岁寒。

父子赓歌真内乐，弟兄分职赖居安。何妨菽水为欢养，会有时来诏赐餐。
古诗三首 其二
郑思肖（宋代）

醉歌京华春，行迈心摇摇。孤云未致雨，随风南北飘。

王国天地极，斡运四海遥。城中百万户，飞檐插紫霄。

倾金买谀噱，仰面气宇骄。不重读书人，研苦坐寂寥。

我欲封绿章，天门高岧峣。岂抱浩然气，长年而渔樵。
哭王或庵先生 其一
蒋蘅（清代）

执手与翁诀，翁心真浩然。不挥妻子泪，独念父兄阡。

淮水寒双桨，横山蔽一椽。往来皆旅榇，何处是重泉。
鸿禧观次高横槎韵
赵孟坚（宋代）

逍遥微物累，出处任天真。
薄宦已陈梦，青山犹故人。
鉴湖凉不暑，荷叶净无尘。
往往入图画，扣舷欹角巾。
哭元双杉
释善珍（宋代）

哭公非故人，觉苑失龙麟。白日有明暗，青天无鬼神。

戒珠常照夜，锁骨不栖尘。老我谁相问，空馀影伴身。
答客
宋祁（宋代）

承明年老厌文书，尺奏朝通暮剖符。
数领近藩君莫笑，犹胜长被鬼揶揄。
次公留饮
韩淲（宋代）

清霜水南夜，海运一杯酒。不知千古人，而得二三友。

君未可青眼，我只是白首。吟哦醉梦间，共赋无何有。
希夷道院
秦霖（明代）

图南曾憩迹，作院号希夷。地古莓苔老，林春草木滋。

榻闲仙久化，人到鹤先知。愿借西亭竹，吟镌小体诗。
送邓城令王该致仕
张邵（宋代）

碌碌红尘三十年，一官今喜赋归田。此行正值鲈鱼美，好向鄞江买剑船。
拟雨诗
虞骞（南北朝）

清风送凉气，薄暮荡炎氛。虹照涟漪水，电出嵯峨云。

落晖散长足，细雨织斜文。
次韵杜仲观二绝 其二
黄庭坚（宋代）

重帘复幕和风雨，无奈催沽鸟唤人。只是樽前欠狂客，舞娃冰雪酒磷磷。
送僧怀善
刘摰（宋代）

独鹤翩无累，孤云晚倦飞。群山带江处，一锡背尘归。

妙学穷神秘，高怀熟世机。漳滨多病客，空此望岩扉。
奉和御製读唐书
夏竦（宋代）

哲辅延清问，元和致治平。
從人成庶务，求瘼济群氓。
务远能无怠，求材可倚成。
乃知虞舜德，恭己固难名。
白发
朱弁（宋代）

白发使车前，烟波思渺然。霜清穫稻日，风急授衣天。

客馆但愁坐，钓舟谁醉眠。乘槎会有便，真到斗牛边。
游东山·待月
王炎（宋代）

只有曲生为侣，夜凉同迓冰轮。
未审素娥知否，惟予与影三人。
再用杜子美韵十首 其五
方献夫（明代）

风林箫鼓合，春嶂画图开。立壑歌和鸟，巡檐笑索梅。

诸公岂易得，十载是重来。醉倒忘归路，呼童认屐苔。
田家留客图为四明刘师向先生赋
乃贤（元代）

客来田家当六月，主人相留树边歇。呼儿牵马饮清泉，厨里新浆解君热。

郎君出城几日前，城中米价今几钱。昨夜南村三尺雨，不知还到城濠边。

勿厌侬家茅屋小，棘门新编土墙绕。明朝早饭莫匆匆，鸡鸣送君出官道。
新居
刘攽（宋代）

举世同逆旅，此身那拙谋。趣营容膝地，适似种瓜侯。

药饵扶多病，躬耕强隐忧。弹冠仍应客，车马肯淹留。
广州朱长史座观妓
宋之问（唐代）

歌舞须连夜，神仙莫放归。参差随暮雨，前路湿人衣。
枕上口占三首 其三
陆游（宋代）

五十年间万事空，懒将白发对青铜。故人只有桃花在，惆怅无情一夜风。
山园草间菊数枝开席地独酌
陆游（宋代）

屋东菊畦蔓草荒，瘦枝山草三尺长。
碎金狼藉不堪摘，扫地为渠持一觞。
日斜大醉叫堕帻，野花村酒何曾择。
君不见诗人跌宕例如此，苍耳林中留太白。
周祀圜丘歌 昭夏
庾信（南北朝）

重阳禋祀。
大报天。
丙午封坛。
肃且圜。
孤竹之管。
云和弦。
神光未下。
风肃然。
王城七里。
通天台。
紫微斜照。
影徘徊。
连珠合璧。
重光来。
天策蹔转。
钩陈开。
欲至大安寺不果
王尔烈（清代）

登陟犹馀济胜才，回车何日望崔嵬。高峰入梦如经眼，万壑当门祇望梅。

游子莫闻鸾凤啸，大夫皆作栋梁材。不须山水说残剩，灵秀应多雨露培。
句
范寅亮（宋代）

寺藏螺髻顶，人在藕花心。
石楼山见月（一作宿青山石楼）
李益（唐代）

紫塞连年戍，黄砂碛路穷。故人今夜宿，见月石楼中。
青玉案·红娇绿软芳菲遍
佚名（宋代）

红娇绿软芳菲遍。正荏苒、春方半。帘幕任垂花影乱。年年此日，月娥仙子，来赴瑶池宴。绮罗暗帘成行满。尽酌金樽十分劝。愿指松椿为寿算。北堂深处，朱颜绿鬓，赢得此身强健。
和胡适斋韵
徐经孙（宋代）

得得高轩到涧泉，真成空谷喜跫然。三诗惠我惊人句，八秩如公现世仙。

一见长身知润德，颇疑盛际有遗贤。君王已获非熊兆，钓隐如今起渭川。
野兴十六首 其十二 采菱
邓云霄（明代）

浅浦碧茎绕楫，深溪紫角迎船。汉女江妃有意，清风皓月无边。
特地新 劝世
王哲（金朝）

骋俏多能，身呈体段。把衣衫、频频脱换。穿茶枋，入酒店，总夸好汉。蓦然遇天高，这精神早减了一半。奉劝风流，惺惺早断。保元阳、休教紊乱。稍回头，开道眼，金莲长看。玉花放，异香来，吐光明，满宽炳
又题笠东鸿迹图卷
沈梧（清代）

钱塘刺史风骚客，宦游偏冠鸿泥迹。此图烟水翳苍茫，重忆当年官震泽。

政简心闲作雅集，携壶挈榼来裙屐。宾主相望七八人，一时盛会娱泉石。

画图浑不羡西园，风流并入丹青册。东南名胜说吴江，梨花酒白鲈鱼碧。

修禊欣逢贤使君，吏隐天教遂所适。一朝迁转赴梁溪，松陵回首溯山隔。

梁溪古邑我家乡，乡里传君名籍籍。非徒心比惠泉清，更慕登临常岸帻。

追陪深恨识君迟，今始瓢城共晨夕。披图相与溯游踪，何时高会同畴昔。
虞美人
何㮚（宋代）

分香帕子揉蓝腻。欲去殷勤惠。重来直待牡丹时，只恐花知、知后故开迟。
别来看尽间桃李。日日阑干倚。催花无计问东风。梦作一双蝴蝶、绕芳丛。
失调名
文及翁（宋代）

朗吟飞过。
过邻家
陆游（宋代）

今日病良已，筇枝发兴新。
高居遗世事，一笑过吾邻。
夕照明丹叶，秋风老白苹。
素衣虽化尽，不为犯京尘。
新春访马嵩高草亭留饮
梁以蘅（明代）

步履寻春访草亭，东园嘉树蔼青青。忽闻席上娇歌发，时有枝头好鸟鸣。

自是陶潜偏爱饮，何妨阮籍未全醒。即看日暖和风至，近拟提壶出近坰。
及第后谢座主
周匡物（唐代）

一从东越入西秦，十度闻莺不见春。试向昆山投瓦砾，

便容灵沼濯埃尘。悲欢暗负风云力，感激潜生草木身。

中夜自将形影语，古来吞炭是何人。
又送行二首 其二
戴复古（宋代）

荆门在何许，鄂渚小踌躇。宿处好看剑，客中宜读书。

交游天作合，江汉景何如。窗户半天上，南楼好寓居。
立春 其二
赵蕃（宋代）

昨日元正今日春，佳辰并作一番新。试看柳色遽如许，无耐梅花憔悴人。
曲肱诗二十首
白玉蟾（宋代）

我不生嗔怨玉皇，翠娥无复舞霓裳。
如何天上神仙女，染污清都一散郎。
东亭月夜宴集，分韵得“宵”字
李宪噩（清代）

东亭竹间月，好是雪晴宵。有客共来集，吟诗孤兴遥。

夜华分远甸，春霭罩寒条。更爱清徽冷，临流一雨挑。
游司空山
彭天益（宋代）

此行疑是入天台，云锁岩扉次第开。
未得路通游紫府，且随溪第上丹台。
藤萝映带皆天设，山水潆洄总地裁。
果是仙家遗旧迹，清奇端不让蓬莱。
驿中会宿别朱亨之用实夫韵
储巏（明代）

惜别重行行，高风落雁声。野阴朝雨急，江静夜波明。

弋水旁通越，灵山曲绕城。此邦多故旧，送子不胜情。
关中行送李显卿
麻革（元代）

关中行，我持一杯酒，送君西入秦。秦川郁相望，渭水流沄沄。

黄秦中折倏复来，太华倚天青壁开。我送君兮渺何许，春风不肯吹君回。

举酒酹五陵，浩歌登高台。终南之山何崔嵬，长安旧游安在哉！

百年繁华成劫灰，千古英雄沈草莱。风尘澒洞豺狼墓，天地茫茫入烟雾。

我载歌，送君去，太华终南宜有深绝处。岩扃人迹所不到，石壁苍苔老烟雨。

草堂挂女萝，充腹多薯蓣。玉井莲开十丈花，茯苓根结千年树。

白雪青松良可老，鹿门有庞商有皓。不然凌云学轻举，呼取安期羡门语。

忆昨与君友，相逢日日酬杯酒。酒阑起舞肝胆开，小桃唱罢歌杨柳。

晋语狎秦癯，秦谈惊晋叟。秦晋之交那可无，胡为不作双飞凫。

碧草离离生早春，哀歌望断西南云。求君于终南之上不可得，太华峰头会见君。
茶中杂咏。茶人
皮日休（唐代）

生于顾渚山，老在漫石坞。语气为茶荈，衣香是烟雾。

庭从dx子遮，果任獳师虏。日晚相笑归，腰间佩轻篓。
春暮杂感
王德爵（清代）

一樽佳酿小园新，才罢迎春又送春。流水无心滋绿野，落花有梦怨红尘。

年华似客留难住，世事如云认不真。逢个蜀僧清话久，宛然明月指前身。
西郊即事三首
廖行之（宋代）

唐年斗酒价三百，苦贵已起诗翁言。
那知三倍犹痛饮，可知此翁空烦冤。
风烟澒洞搅霜信，云日黯淡浮天根。
此世有酒须烂醉，贵贱琐琐宁当论。
朝二首
梅尧臣（宋代）

鹅鸭出栏去，儿童临水驱。
欲开花泫露，聚噪鸟窥厨。
秣马刈抯草，买薪嫌五铢。
钱刀岂今古，村叟一何愚。
祝英台近（武陵寄暖红诸院）
赵长卿（宋代）

记临岐，销黯处。离恨惨歌舞。恰是江梅，开遍小春暮。断肠一曲金衣，两行玉＿，酒阑后、欲行难去。

恶情绪。因念锦幄香奁，别来负情素。冷落深闺，知解怨人否。料应宝瑟慵弹，露华懒传，对鸾镜、终朝凝伫。
次韵梁门
洪适（宋代）

双垒依然柳作阴，故疆行尽倍伤心。时平且得无争战，苔上戈枪卧绿沈。
寒山 其一
艾性夫（元代）

紧峭江风结冻云，棨帘不暖拨灰人。山中幸有梅花历，开到南枝便是春。
除夜二首 其二
赵秉文（金朝）

龙钟三十九年春，讳说新年似讳贫。醉白名堂甘后进，小坡著号似前身。

自怜耐辱称居士，人笑无机是道人。断送生涯一枝足，不须长物扰天真。
偈颂一百三十六首
释惟一（宋代）

诸人不是不将来，老僧不是不分付。
将来既是分明，分付亦非莽卤。
跋郝仲雨游梁百韵
方回（元代）

读君百咏魏中梁，始僭诸侯又僭王。
孟子两言无识者，六王亡更七王亡。
雪招招象之
韩维（宋代）

愁云合无迹，密雪集冬仲。
狂翻寒空来，微泛与风弄。
打窗惊暮急，压竹爱宵重。
明缸照狭室，帘押寂不动。
环炉四五人，颇喜清谈纵。
崔侯著间默，门外车辙冻。
徘徊一堂里，有类茧已蛹。
浊醪谁与酌，短褐应自拥。
何当策疲马，清赏聊一共。
新滩阻风
邓深（宋代）

高浪惊人处，新滩复眼中。
虽无曳尾淖，奈有打头风。
秉烛破春闇，看山坐雨蒙。
终朝收足坐，兀兀与僧同。
东风第一枝 立春日，和竹屋韵
姚华（清代）

碧盌分浆，雕盘荐饼，江梅初过寒雨。酒花香泛新情，烧痕远连寒土。

皇都绝胜，怎约束、东风情绪。渐老怀、辜负春归，懒赋庾郎愁句。

冰解冻、鲤泉试吐。刀罢剪、燕钗低舞。草尘青候飞葭，柳蘖翠回败缕。

北云辇素，早梦破科名佳遇。莫秉烛、从此沉酣，肯浅淡容春去。
送友入蜀
黎彭祖（明代）

欲从蜀道上青天，把酒魂销壮士前。三户听鸡行积雪，二陵下马吊荒烟。

无家君正堪为客，有母身难许执鞭。珍重光芒三尺水，逢人轻拟赠龙泉。
寄杨云静
董嗣杲（宋代）

公藉椒涂成达宦，我传草檄守清贫。
閒曹奔走徒云仕，薄俸沾濡不逮亲。
饮水曲肱无此量，解衣推食有何人。
凉风四壁蛩新咽，偏恼淹回独客身。
渡钱塘二首
释宝昙（宋代）

潮生西浦未全平，顷刻潮回岸有声。
落日人从官渡去，西风谁识此时情。
不如吴越中流尽，赢得江山老眼明。
试问古今沙上路，几回相送复相迎。
予行蜀汉间道出潭毒关下每憩罗汉院山光轩今
陆游（宋代）

山光轩上几闲游，潭毒关前又小留。
麦陇雪苗寒剡剡，柘林风叶暮飕飕。
马行剑阁从今始，门泊吴船亦已谋。
醉眼每嫌天地迮，尽将万里著吾愁。
浣溪沙
高观国（宋代）

云外峰峦翠欲埋。雨沾黄叶湿青鞋。小惊春色入寒荄。风月愁新空雁字，神仙梦冷忆鸾钗。凄凉不是好情怀。
谢慧明王道自大面山宁赠三诗并密黄精
程公许（宋代）

尺书覼缕写衷诚，大面山前两日程。
黄独润含岩谷味，清诗吟作涧泉声。
灰心久已安枯寂，月指何劳借发明。
更与草庵求扁榜，太虚底处强安名。
从郑秀才觅菊二首
赵蕃（宋代）

漫从僧舍移甘菊，清蕊重阳摘未堪。
径欲过君篱下看，二儿端可为舆篮。
王原庆诉盘餐萧然走笔次韵
楼钥（宋代）

莫嗜鳆鱼如老曹，但应菜饭学参寥。
坡翁晚节更清苦，玉糁新羹手自调。
元日词其二·内廷
晏殊（宋代）

献寿椒花泛渌醪，迎祥朱户怙仙桃。
影庭玉殿炉烟起，霭霭卿云瑞日高。
虎丘新复古石井泉，太守沈虞卿舍人劝农过之
范成大（宋代）

落纸云烟堕翠峦，一泓潭月斗清寒。
凤凰池上挥毫手，却掬山泉淬笔端。
觞客海棠下以东坡诗红萼是乡人之句分韵予得
高斯得（宋代）

南国候伤早，东皇驾如驰。
月正未强半，红紫皆离披。
蜀花异凡品，作熊能矜持。
可怜多迫蹵，竟随群卉移。
如彼市门女，狼籍施胭脂。
又如贱锦工，忙掷梭中丝。
匆匆不耐看，欲速将何为。
碧鸡有佳人，睡足晨妆迟。
含姿自爱惜，肯受春风欺。
思之不可见，感事肠生悲。
过泖湖
孙鸣盛（清代）

乘风一棹晚潮平，九点芙蓉隔岸横。杳杳渔歌声断处，布帆影里月初明。
送人廷对
卓田（宋代）

古来几段奇功名，不付寻常龌龊人。
将军本是度外事，登坛四顾今人惊。
夹道莺花三月暮，浊酒离亭送君去。
临岐执手无他言，更向前头加两步。
次韵谢郑仲南惠诗二首 其二
曾协（宋代）

腰组归来且打乖，阖庐才可著吾侪。可堪佳客寻衰迹，更著新诗起壮怀。

枉对青山记排闼，好当红药咏翻阶。一从悟得惊人句，自悔枚皋赋似俳。
洋州三十景 其四 横湖
鲜于侁（宋代）

三冬修竹色，六月芙蕖风。轩窗复起处，尽入菱花中。
山居卧疾，广利大师见访
崔道融（唐代）

桐谷孙枝已上弦，野人犹卧白云边。

九天飞锡应相诮，三到行朝二十年。
次韵姜邦杰见访留赠三诗
张镃（宋代）

绕林游遍便沿陂，薄暑车行不下帷。
最喜竹君相伴久，凶渠生子子生儿。
群玉殿赐宴
欧阳修（宋代）

至治臻无事，丰年乐有成。图书开秘府，宴饫集群英。

论道皇坟奥，贻谋宝训明。九重多暇豫，八体极研精。

笔力千钧劲，豪端万象生。飞笺金洒落，拜赐玉锵鸣。

盛际崇儒学，愚臣滥宠荣。惟能同舞兽，闻乐识和声。
赠梅子初
陈子升（明代）

梅生客住吴门久，枫叶霜吹鹤发稀。隔岭月高长自照，离乡人见即如归。

故园果熟开书赏，废苑花深扫榻依。为取山编藏好在，待予相伴隐灵威。
北山园山石为形势买盗夜半择其尤者窃去累日怀抱作恶赋诗以纪郁郁
刘学箕（宋代）

素志薄利禄，壮年荣林丘。种树疏间泉，凿沼开中洲。

堤平水瀰漫，径绕竹净修。梅坞夜月乱，松冈晓风飂。

犹以景象浅，欲广岩壑幽。叠石类奇品，置身将侣俦。

磊块质伟特，嵌空神雕锼。庐阜几上得，巫峰坐中求。

每想云气嘘，遂觉烟练浮。曳杖日以乐，纵怀吟无休。

一朝失警巡，赤眉行盗谋。夜半负之去，公然从狗偷。

检视所寇攘，嶙峋拔其尤。此情实难堪，遣命穷踪由。

风声虽有闻，形势莫可搜。吁嗟世道降，人弗士行修。

窃玦入志虑，攫金甘辈流。不念溺所习，竟为前哲羞。

今吾理自喻，委心任去留。甑堕虽不顾，璧归犹冀收。
次韵公胜早梅
强至（宋代）

昨夜寒梅忽一枝，早如常岁合开时。
欲冬天地恩先及，未雪园林色易知。
世眼已教容易赏，晓风何用再三吹。
若论霜菊无多晚，只此春葩苦较迟。
次韵汪翔甫和西城吕全州见过四首
方回（元代）

闻道过从地，衣冠异俗装。
小孙迎劝酒，后院出行香。
贾客珠量斗，侯家笏满床。
未如耆旧辈，庞马隐襄阳。
醉起
赵崇嶓（宋代）

醉起西窗日欲斜，新烟初试雨前茶。
川原春意无梦事，从教黄叶夜纷纷。
望越亭
陈尧佐（宋代）

飒飒西风叶叶秋，谁家烟火起沧洲。
乘闲不耐无机性，擬劝渔翁直钓钩。
竹溪直院盛称起予草堂诗之善暇日览之多有可
刘克庄（宋代）

君子防微谨，嫌疑远未然。
从来纳履处，不傍种瓜田。
樊圃芸初熟，耕畦瓞已绵。
黄台虽可摘，东郭未尝穿。
尾虎懲危道，挥蝇慕昔贤。
浪云择地蹈，濡血在山前。
和郭公甫
王安石（宋代）

且欲相邀卧看山，扁舟自可送君还。
留连城郭今如此，知复何时伴我闲。
钱舜举青骢图
张伯淳（宋代）

翠鬣朱缨骨相殊，贡来名种出单于。唐韩宋李都休论，且看钱家进马图。
皇帝郊祀礼毕诣景灵恭谢次履中学士韵
彭汝砺（宋代）

黎明驾出告熙成，朝野人呼万岁声。日上天门春意近，雪残宫瓦晓寒生。

六龙宠护随天仗，三爵恩容醉御觥。德似丘山纤未报，白头知愧不知荣。
寄王二十
刘敞（宋代）

昔借君家杜甫集，无端卧疾不曾编。近从霅上吴员外，复得遗文数百篇。

夫子删诗吾岂敢，古人同疾意相怜。新书不惜传将去，怅望秦城北斗边。
生日次韵南郭子二首
王安石（宋代）

寒逼清枝故有梅，草堂先对白头开。
残骸已若鸡年梦，犹见骚人几度来。
玉堂春 其二
晏殊（宋代）

后园春早。残雪尚濛烟草。数树寒梅，欲绽香英。小妹无端、折尽钗头朵，满把金尊细细倾。

忆得往年同伴，沈吟无限情。恼乱东风、莫便吹零落，惜取芳菲眼下明。
病中夜思
方回（元代）

垂及七旬叟，行将三伏时。
归期秋未定，病势夜尤危。
眼困终难寐，心明尚可医。
阴寒伺阳燠，间隙不容丝。
次韵醮筵所书
韩淲（宋代）

造物于人大有功，昭昭在上是玄穹。洞章定奏长生箓，勿药诚从一念通。
香林
周密（宋代）

鹫峰深处寺，岚影翠纷纷。止水受秋月，空烟生夜云。

谷虚猿坠果，地暖鹤眠芸。合涧桥边路，松声九里闻。
寿陈龙图
曾丰（宋代）

参差鸳瓦封清霜，玉虬荐瑞初腾骧。
三山一夜应图谶，晓来沙碛堪褰裳。
莹煌戟户挂弧矢，瑞气氤氲结霞绮。
帝令来作金鼎和，趁得寒梅雪香蕊。
精神照座如神仙，滔滔挥翰倾河源。
杜诗韩笔继骚雅，凤髓鸾胶家世传。
皇皇辔络辉乡国，春逐霜蹄满南陌。
禁城龙阁俨图书，班近天颜还咫尺。
泥书细札九天飞，好看锦衣蒙衮知。
亨时得路方平坦，沙堤荦错黄金羁。
年年爱日回南陆，庆寿阶庭照兰玉。
南陆仙翁识姓名，星官曾见刊琼籙。
踏莎行 黛眉颦色
沈禧（元代）

翠压双蛾，琼镌香靥。春来翻作伤春怨。一痕心事镇相萦，芳容不似年时倩。玉宇澄清，金波潋滟。宝猊香冷烟初敛。螺青黛绿总调匀，还凭
挽湖南提督塔将军
李星渔（清代）

呜呼将军今已矣，遗恨茫茫大江水。红巾未灭老母存，热血满腔心不死。

素舆丹旐浔阳来，千人万人同一哀。东南半壁更谁倚，擎天失此非常才。

忆昔蚁贼枚潭州，观战日上孤城楼。鲍公帐下见颜色，早惊英气横高秋。

在楚奇功难具述，作庙报之荐芬苾。忠魂恍惚深夜归，灵雨潇潇风瑟瑟。
题林文之诗卷二首
刘克庄（宋代）

君豪自合相推逊，吾老犹堪共切磋。
有许奇奇并怪怪，直将切切胜多多。
风人所作葩而正，治世之音乐以和。
他日薰弦要赓载，勿为处士五噫歌。
诸暨道中五首
葛绍体（宋代）

寒雨路从岩涧出，晴天才见越山川。
谁怜昨日经行地，回首苍茫起暮烟。
贺新郎· 题君用山园
辛弃疾（宋代）

曾与东山约。为鯈鱼、从容分得，清泉一勺。堪笑高人读书处，多少松窗竹阁。甚长被、游人占却。万卷何言达时用，士方穷、早与人同乐。新种得，几花药。
山头怪石蹲秋鹗。俯人间、尘埃野马，孤撑高攫。拄杖危亭扶未到，已觉云生两脚。更换却、朝来毛发。此地千年曾物化，莫呼猿、且自多招鹤。吾亦有，一丘壑。
寄沁州玄都观张汉卿
陈思济（元代）

为问张卿自别离，桃花几度发新枝。玄都宫阙连霄汉，故国山新入梦思。

雪屋未忘餐豆粥，晴窗曾看理瑶丝。而今发白朱颜改，只有新诗似旧时。
听姨女乔夫人鼓风入松
元好问（金朝）

白雪朱弦一再行，春风纤指十三星。云窗雾阁有今夕，宝靥罗裙无此声。

萧洒寒松度虚籁，悠扬飞絮搅青冥。胎仙不比湘灵瑟，五字钱郎莫漫惊。
风入松（闰元宵）
张炎（宋代）

向人圆月转分明。箫鼓又逢迎。风吹不老蛾儿闹，绕玉梅、犹恋香心。报道依然放夜，何妨款曲行春。

锦灯重见丽繁星。水影动梨云。今朝准拟花朝醉，奈今宵、别是光阴。帘底听人笑语，莫教迟了□青。
偶书
王安石（宋代）

雄也营身足，聃兮悞汝多。
捐书知圣已，绝学奈禽何。
东归途中作
罗隐（唐代）

松橘苍黄覆钓矶，早年生计近年违。老知风月终堪恨，

贫觉家山不易归。别岸客帆和雁落，晚程霜叶向人飞。

买臣严助精灵在，应笑无成一布衣。
送交代倅车晏十一鲁望
张伯玉（宋代）

鲁望江南客，风骚猎将坛。
高吟得意处，清韵逼人寒。
场屋声华旧，襟灵渤澥宽。
闺门尽羔雁，庭野列芝兰。
黾勉来新定，淹留就小官。
酒论浩劫饮，山欲上天看。
待月高峰寺，听猿七里滩。
入云移翠簜，凿石引鸣湍。
一日交符去，芳风善继难。
红尘久离阔，白首此相欢。
留方医鹤膝，贶别遗渔竿。
虎杏宁知用，松筠幸未残。
路长分骥騄，火烈辨琅玕。
沙际多平仲，鴒原有谢安。
卷舒知自得，不用苦弹冠。
观物
丘葵（宋代）

维天於穆不已，维圣之德之纯。
人人皆可尧舜，物物各具乾坤。
初冬过集齐枢先生山亭
梁燧（明代）

渔蓑还带旧诗囊，共过东篱径有霜。拂石地如仙子宅，开樽人惹令公香。

云笼疏树啼幽鸟，亭倚孤峰隐夕阳。别去柴关应莫掩，问奇重拟到山堂。
梅花
苏泂（宋代）

清贞表独立，半蕊便风流。
信有魁天下，群芳未转头。
白日有閒吏青原无惰民为韵奉寄李成德十首 其五
释德洪（宋代）

少年韵如春，才可供十吏。故人半青云，隐几肘门寐。

行看登玉堂，清坐追陆贽。
过莱州雪后望三山
苏轼（宋代）

东海如碧环，西北卷登莱。
云光与天色，直到三山回。
我行适冬仲，薄雪收浮埃。
黄昏风絮定，半夜扶桑开。
参差太华顶，出没云涛堆。
安期与羡门，乘龙安在哉。
茂陵秋风客，劝尔麾一杯。
帝乡不可期，楚些招归来。
次韵顺上人登寿宁阁
释道潜（宋代）

昔过广陵日，兹楼亦盘桓。飞甍切星斗，鸿鹄争危栏。

恍若随扶摇，九万直上抟。下视古帝基，萧条空湠漫。

当时竞豪华，人物镂绮纨。孰谓千载后，故宫半耕残。

城西旧辇道，缭绕犹屈盘。咫尺见萤苑，枯桑生昼寒。

阎闾岂复隘，狐兔穴已宽。楚楚但乔木，萋萋无寸山。

苟非壮士怀，往往不忍看。青旗催画角，回首送飞翰。
寒食早起围炉中戏和林宗易韵二首
陈傅良（宋代）

叠帐重裘更怯风，绝怜寒食到匆匆。
一春不见花开落，但说栽花费几工。
和陶杂诗十一首
苏轼（宋代）

南荣晚闻道，未肯化庚桑。
陶顽铸强犷，枉费尘与糠。
越子古成之，韩生教休粮。
参同得灵钥，九锁启伯阳。
鹅城见诸孙，贫苦我为伤。
空余焦先室，不传元化方。
遗像似李白，一奠临江觞。
题慎郡王黄山三十六峰图 其二十六 容成
弘历（清代）

我已识容成，容成不识我。以此例学仙，不及劫馀火。
和富公权宗丞十站
王之道（宋代）

舍北湖山千叠翠，街面溪水一篙深。
黄鹂也似快晴日，杨柳阴中诉好音。
师伯浑以诗告别次韵
晁公溯（宋代）

閒居何不乐，非愿世兼收。
利乃庶人意，道惟君子忧。
野花开北陌，官酒酌东楼。
故里有书至，应言无久留。
此去即乡党，子宁无友生。
不堪今日别，真见故人情。
杯覆葵花小，尊倾竹叶清。
送行须尽醉，兼为破愁城。
方壶自咏
汪莘（宋代）

生死何时了，盈虚祗足伤。
谁能一刻静，大胜百年忙。
反已求中帝，逢时说外王。
纷纷徒藉藉，踽踽亦凉凉。
送林校书入山
连文凤（宋代）

茫茫尘世厌风波，但把柴门掩薜萝。
朝野交游能有几，文章气味已无多。
收书且作林泉隐，洗砚间将岁月磨。
后夜偶然逢埜叟，错看太乙重相过。
贺新凉
侯文曜（清代）

有酒何劳月。尽拈毫、醉乘吟兴，调翻镂月。却喜珠玑酬满箧，更许弟昆批月。

笑孺子、也随哦月。绮幄独怜香翠隐，羡簪花、眉敛还携月。

闲参个，僧敲月。

狂哉大阮偏嘲月。昵柔乡、巫云梦隔，只怀闺月。惭我巴词裒郢雪，搜却几多风月。

差不负、这宵缺月。玳瑁且装成，艳事芬流，留取争评月。

拚岁岁，重浇月。
沁园春（寿晁帅七十）
刘光祖（宋代）

画戟如霜，绮疏如水，篆香渐微。向莺花多处，青山衮衮，鹭凫散向，落屑霏霏。曾是鸾台金马客，一场梦觉来人事非。多少话，付无心云叶，自在闲飞。

想看燕鸿易感，□几度春往秋又归。见黄馀露点，东坡菊赋，清传雪片，处士梅诗。向此年年开寿斝，算今古人生七十稀。歌啸外，作皇朝遗老，名字辉辉。
八声甘州（庚戌重九约诸友登龙山，阻雨）
李曾伯（宋代）

拟龙山、把酒酹西风，西风苦无情。似秋容不受，骚人登眺，特地慳晴。依稀两三过雁，何处是方城。目断危楼外，山远烟轻。

且对黄花一笑，叹浮生易老，乐事难并。唤遏云低唱，檐溜任霏铃。问何如、乌纱折角，把芳名、盖取晋参军。东篱下，阴晴不管，输与渊明。
怀李白
胡奎（元代）

我忆开元李谪仙，蛾眉亭倚大江边。当时苦被蛾眉妒，今日蛾眉更可怜。
暮春二首 其二
陆游（宋代）

绿叶枝头密，青芜陌上深。江山妨极目，天地入孤吟。

身已双蓬鬓，家惟一素琴。世情君莫说，头痛欲涔涔。
咏史 邵平
方一夔（宋代）

故侯学种瓜，衰荣互相代。随时改门户，不改独心在。

中原方起事，未有山西对。不藉芒砀云，远激浙江汇。

非关拣点人，自为非主吠。蹉跎志不就，去住无留碍。

晚入丞相閤，不堕笼络内。片言中臣主，颠倒穷百态。

除却下邳侯，汉庭无此辈。
吊比干墓
孟郊（唐代）

殷辛帝天下，厌为天下尊。乾刚既一断，贤愚无二门。

佞是福身本，忠是丧己源。饿虎不食子，人无骨肉恩。

日影不入地，下埋冤死魂。有骨不为土，应作直木根。

今来过此乡，下马吊此坟。静念君臣间，有道谁敢论。
醉花阴 题画
成岫（清代）

风送琅玕纵簌簌。四月林齐绿。纵目寄湖山，惆怅今春，只是莺纵熟。

自嗟锦瑟年华促。日对生绡彀。点染似迂痴，幽涧寒藤，疏树黄茅屋。
大河上天章公顾子敦
徐积（宋代）

万物皆有性，顺其性为大。顺之则无变，反之则有害。

禹之治河也，浚川而掘地。水行乎地中，其性安而遂。

因地为之防，犹恐不足制。故附之山足，使循山而行。

山不可必得，或原阜丘陵。水行乎两间，既固而既宁。

及将近下流，山远而地平。渠裂为二道，河分为九形。

虽暴不得怒，虽盛不得盈。所以顺而制，归之于沧溟。

后代蒙其业，历世六七十。凡千有馀年，而无所决溢。

国君与世主，岂皆尽有德。盖繇河未徙，一皆循禹迹。

河道既一徙，下涉乎战国。水行平地上，乃堤防堙塞。

其时两堤间，实容五十里。水既有游息，堤无所啮毁。

后世迫而坏，河役始烦促。伐尽魏国薪，下尽淇园竹。

群官皆负薪，天子自临督。其牲用白马，其璧用白玉。

歌辞剧辛酸，姑不至号哭。瓠子口虽塞，宣房宫虽筑。

其后复北决，分为屯氏河。遂不复堤塞，塞亦无如何。

两河既分流，害少而利多。久之屯氏绝，遂独任一渠。

凡再决再塞，用延世之徒。有天时人事，可图不可图。

有幸与不幸，数说不可诬。其后复大决，大坏其田庐。

灌三十一县，言事者纷如。将欲塞之耶，凡役百万夫。

费累百巨万，亦未知何如。如此是重困，是重民叹吁。

言事者不已，亦不复塞诸。李寻解光辈，其言不至迂。

遂任水所之，渠道自割除。当时募水工，无一人应书。

学虽有专攻，术亦有穷欤。诸所说河者，桓谭实主之。

但聚而为书，实无以处之。班孟坚作志，亦无所出取。

事有甚难者，虽知无所补。今之为河堤，与汉无甚殊。

远者无数里，近无百步馀。两堤束其势，如缚吞舟鱼。

适足激其怒，使之逃囚拘。又水性隐伏，有容而必居。

浸淫而灌注，日往而月徂。埽材有腐败，土壤有浮虚。

水进而不止，正如人病躯。病已在骨髓，医方治皮肤。

下不漏足胫，上突为背疽。或水如雷声，或埽如人喘。

或决如山倾，或去如席卷。如蛟龙引阵，如虎豹逃圈。

如地户开辟，如谁何生变。如神物主之，不可得而辨。

嗟乎有如此，堤防岂能禁。盖缘平地上，失水之本性。

而又无二渠，分九河所任。以九合为一，所以如此甚。

今之为邑居，多在古堤内。以诸埽准之，高于屋数倍。

以水面准之，亦高数尺外。诸埽正如城，而土有轻脆。

民正如鱼鳖，处破湟畎浍。被溺者常事，不溺者幸大。

又河水重浊，淀淤日以积。又夏秋霖雨，诸水凑以入。

故有必决势，不决者盖鲜。或决彼决此，或决近决远。

或决不可塞，或塞而复决。或决于旦暮，或决于岁月。

或新埽苟完，或旧埽溃裂。譬如千万钧，用一绳持挈。

必有时而败，必有处而绝。而自决大吴，凡害几郡县。

河既北浸边，诸塘皆受患。亡胡与逸马，熟为之隔限。

今虽甚盛时，亦防不虞变。所以议论者，复故道为便。

故道虽已高，可复亦可为。但恐既复后，其变不可知。

我兵学虽陋，公兵学虽奇。我说兵之难，公亦莫我违。

河事异于兵，其难堪嘘欷。智有不可及，力有不可施。

汲黯非不伟，所塞辄复隳。王遵无奈何，誓死而执圭。

若与唐衢说，号哭垂涕洟。未说穿故道，未说治故堤。

且说塞河口，所费不可推。诸所调发者，委积与山齐。

卷埽者如云，进埽者如飞。下埽名入川，其势忧流移。

上埽名争高，少动即势危。万人梯急赴，两大鼓急椎。

作号声号令，用转光指麾。其救护危急，争须臾毫釐。

又闻被灾郡，数路方荐饥。官私无畜聚，民力俱困疲。

朝廷谋已劳，两宫食不怡。生民仰首望，使者忘寝饥。

为之柰何乎，勿计速与迟。事虽有坚定，议论在所持。

如一身数疾，必以先后医。假如移所费，用以业贫民。

偿其所亡失，救其所苦辛。或贷其田租，或享其终身。

独孤有常饩，使同室相亲。露尸与暴骸，收敛归诸坟。

精选强明吏，处之使平均。乡官与胥徒，欺者以重论。

如此庶几乎，可无愁怨人。下酬更生望，上慰再造仁。

然而论议者，至今犹纷纷。或复其故道，或因其自然。

公如决于一，勿使众议牵。在己者有义，在命者以天。

而况行职分，而况本诚忱。圣朝无不察，知子之赤心。

嗟余何为者，草莽且贱微。与公本无素，一见即弗遗。

以伯兄处我，以古人相期。小设犹致说，大事宁无辞。

年且六十一，未作沟中尸。常恐公礼义，如投诸污泥。

岂欲为迂阔，不得已为诗。沥吾之肝胆，但恐同儿嬉。

又恐误公事，公千万慎思。如将从近功，即深图便宜。

如必谋久利，唯古人是希。是询而是度，是访而是咨。

或博物君子，或宿儒老师。或滨河野叟，或市井年耆。

或愚直夫妇，所言无蔽欺。或老胥退兵，耳闻而目窥。

或世为水学，可与讲是非。或博募水工，按地形高卑。

从便道穿渠，稍引河势披。海既为大壑，汴既分一支。

如关窍疏通，脏腑病可治。此说如何哉，但恐出于狂。

如何完障塞，如何复诸塘。观变而待时，亦恐谋不臧。

为复有说者，且须严边防。如魏尚守边，见称于冯唐。

如祭彤久任，使匈奴伏藏。以车制冲突，如卫青武刚。

多置强弩手，如李广大黄。选募如马隆，练卒如高王。

如汉置奔命，使我军势张。短兵斫马胫，冲车乱其行。

赏不以首级，所以严部分。大陷刀如墙，可以坚吾阵。

羊叔子以德，郭子仪以信。光弼战河阳，挥旗令直进。

其时诸军势，如决水千仞。杨素不用车，可汗下马拜。

仅以其身免，号哭而大败。将帅在方略，胜却百万兵。

安边在良将，胜却筑长城。愿子治水功，有以酬明时。

便领铁林兵，尽衣犀牛皮。连营环绣帽，大纛随牙旗。

分金赐勇敢，藏书付偏裨。先声义信远，下令霜风驰。

出塞有丰草，近关无马蹄。穹庐大漠外，别部黑山西。

伐谋为上策，何用长缨羁。本朝正明盛，以德服外夷。

使来不受献，南越回山梯。西闭玉门关，东却高句丽。

四夷无一事，各安巢穴栖。名将更无功，优诏勒鼎彝。

师旋作鼓吹，军容除虎貔。银珰致郊劳，翰林严锁扉。

除书纸用麻，省吏身著绯。公方有所念，山足江之湄。

无心入黄阁，有表辞赤墀。乞得老来身，浩歌还会稽。

白云与绿波，无所不可之。春风桃花坞，秋色黄菊篱。

茶篮与酒榼，壶矢兼琴棋。烹鸡炊黍饭，可倩庞公妻。

岂无会稽老，雪夜同泛溪。亦有二三子，棹歌相追随。

散尽橐中金，留得身上衣。有宅是官借，无田可扶犁。

闲吟题寺观，长啸入云霓。公得我诗后，一梦须先归。
知足吟　和崔十八未贫作。
白居易（唐代）

不种一陇田，仓中有余粟。
不采一枝桑，箱中有余服。
官闲离忧责，身泰无羁束。
中人百户税，宾客一年禄。
樽中不乏酒，篱下仍多菊。
是物皆有余，非心无所欲。
吟君未贫作，因歌知足曲。
自问此时心，不足何时足？
水中登王德循月阁
李之仪（宋代）

龙宫海藏固闻誇，偶袭初凉泛客槎。层槛迥高临落日，洞房无数尽浮家。

闾阎可想知何在，天水相连杳莫涯。借我华严记残帙，欲将因地付袈裟。
瀑布
弘历（清代）

绣屏开紫翠，珠箔滴琤琮。不舍赴川势，难寻出窦踪。

光争晴雪落，声带晚烟舂。可饮书牌鹿，每于松下逢。
点绛唇·绿叶阴阴
方千里（宋代）

绿叶阴阴，满城风雨催梅润。画楼人近。朝雾来芳信。从解雕鞍，楼数花吹阵。无多闷。燕催莺趁。付与春归恨。
赤松观
赵肃远（宋代）

入门苍翠合，地暖不知冬。
羊化屋头石，鹤归山下松。
溪清云影动，碑老藓痕封。
帝者师何在，清游未许从。
第七渡
黄甲（宋代）

仙源七渡更流长，鹅管瓶头滴乳香。
触处岩前如雨泻，举瓢挹处讶天浆。
和子华同程中散燕湖上
韩维（宋代）

林塘潇洒夏阴初，翠窦红芳助燕娱。
不用俗音流乐府，自期仙御下蓬壶。
金跳巨鲤开纹浪，雪洒群鸦度绿梧。
日落人归尤胜绝，篮舆回首尽城隅。
次韵酬才叔仍送酒
许及之（宋代）

逸驾翩翩莫可攀，飞腾岂久住乡间。秋风便起东西玉，郢雪姑吟大小山。

仅喜借居邻竹院，能无持酒到松关。楼成约共鱼轩过，急遗双壶且破颜。
午睡梦伯卿
朱景英（清代）

怀人不能已，江海故绵绵。浃岁阔颜色，音书来判年。

频挥吹雨泪，忍诵停云篇。握手怅何许，西窗梦寐边。
高宗建炎初祀昊天上帝
佚名（隋代）

祀事孔明，礼文惟琳。
爰洁牲牺，载登俎豆。
或肆或将，无声无臭。
精祲潜通，永绥我后。
雪中
晏殊（宋代）

平台千里渴商霖，内史忧民望最深。
衣上六花非所好，亩间盈尺是吾心。
偈颂二十三首
释云岫（宋代）

东村王老夜烧钱，保当新年胜旧年。
三珓俱通三扣齿，太平无事乐平平。
襄阳杨万户命道士祷雨有应
宋褧（元代）

雨华旧说随车降，天意曾因决狱回。铁甲将军今祷雨，玉壶方士解呼雷。

樊城麦穗千家熟，岘首秧苗几处栽。感应玄机有如此，辕门新政亦佳哉。
风落
韩淲（宋代）

风落摇窗牖，烟垂暗屋檐。漫空时衮衮，洒迥复纤纤。

著柳真堪折，迷花自可粘。春前一尺雪，农事不须占。
东屯庄监秤六言三首 其二
刘学箕（宋代）

天末鸿飞无际，沙头鹭立倍鲜。霞明东崦个里，烟抹西山那边。

上马吟诗未竟，举头望月俄圆。
晚燕
白居易（唐代）

百鸟乳雏毕，秋燕独蹉跎。去社日已近，衔泥意如何。

不悟时节晚，徒施工用多。人间事亦尔，不独燕营窠。
杂曲歌辞。回纥
佚名（唐代）

曾闻瀚海使难通，幽闺少妇罢裁缝。缅想边庭征战苦，

谁能对镜治愁容。久戍人将老，须臾变作白头翁。
秋日
黄铢（宋代）

晓日初浮万里晖，西风摇荡送秋归。
冥鸿直上三千丈，社燕春莺不敢飞。
次韵温守李韵见寄兼简毛大夫
苏辙（宋代）

梁苑相从簿领中，清风相逐画船东。
婆娑江海凌云鹤，饮啄笼樊失渚鸿。
别後丹砂迷旧诀，愁来白发变衰翁。
此间诗老仍勍敌，正忆高吟酒盏空。
步三唐人游惠山诗三首 其二
范钧（清代）

揭衣升石蹬，胜境故引人。倒听木叶下，俯视山花新。

暗涧拂琴木，苔壁青磷磷。四顾足清旷，不见城市尘。

林鸟鸣涧啾，暮霭起氤氲。还寻处士居，僧舍与之邻。
苏文忠归颍帖赞
岳珂（宋代）

事师之情，期以百世。
言虽不多，意则独至。
识以岁月，越王之孙。
式时览观，用考大伦。
谢人见过
李彭（宋代）

门无褦襶轩车过，草庐寂寂南阳卧。夫君掀髯来扣关，不减昔日陈惊座。

肉食者鄙无远谋，喜君义气横霜秋。已看献策尊王室，白笔应须上黑头。
有感
陈著（宋代）

天将转冷热连日，云欲开晴雨数丝。造物从容消长处，盍将人事此中推。
和陶渊明采菊东篱下二首 其一
李纲（宋代）

九日但孤坐，悄然无世喧。菊花殊未开，始知气候偏。

开轩寓远目，相对惟青山。昏鸦已接翅，独鹤何时还。

且尽杯中物，此外无足言。
寄从弟鳣堂 其一
杨邦乂（宋代）

从前我亦慕耕桑，世故驱人起北窗。昨夜梦归惊邂逅，羊裘和雪钓洞江。
陈天成用东坡赵清献高斋诗韵赋适斋次韵
楼钥（宋代）

二公晚辞轩冕劳，两斋莫辨适与高。
尝登云山仰清献，平地著与山周遭。
白头日过适斋下，钓游尚想随儿曹。
方从家舅与俱隐，野鹤谁能鸣九臯。
加我数年未纳禄，解去簪绂甘同袍。
世间此事要识破，差处不可容一毫。
颍川尉仙赋长句，数雨之管烦君操。
欲追险韵继坡老，词锋犀锐真吹毛。
舅家见诗勉续貂，长松想倚慙青蒿。
我本无复望禄仕，不应招我更由敖。
华亭百咏·圆珠庵
许尚（宋代）

定回人寂静，绕鼻碧莲香。
却认循檐月，摩尼发夜光。
和陈景传寄方韶父韵
吴师道（元代）

风流遗老曙星残，湖海知心夜梦间。欲访玄英向何处，猿声木叶满秋山。
伏翼西洞送人
陈䞇（明代）

风暖碧桃花正开，别君未久望君回。世人不识桃源路，休引渔郎入洞来。
次韵虞退夫除夕七绝句 其五
魏了翁（宋代）

长叹熙丰祐圣年，偏轻偏重几番船。谁能装载亭匀了，多著男儿尽力牵。
访梅殊未有开意
赵蕃（宋代）

不惮朝寒起杖藜，问梅随往到山蹊。
枯根半死苔痕剥，细蕾深藏藤刺迷。
倚市悬知无正态，入空还恐见深挤。
幽居空谷端事愧，顾叹诗无老手题。
芙蓉 其二
丘逢甲（清代）

海山缥缈客心分，锦字天涯隔暮云。独向芙蓉江上望，远峰眉黛忆文君。
偈颂七十八首
释正觉（宋代）

寥寥无异辙，密密去玄功。
月转芦花岸，水秋吞太空。
欲识诞生王子父，鹤腾霄汉出银笼。
驾部郎中毕公挽辞二首
苏颂（宋代）

早仕潜郎省，通才适世资。
衣冠推吉履，州郡载遗思。
乔木陉山外，阴堂洛水湄。
令名千古在，沈刻争臣辞。
水龙吟（青丝木香）
黄霁宇（宋代）

丽华一握青丝，金珠粟粟香环里，春窥绮阁，新妆风舞，铢衣如碎。翠凤苍虬，骑来下界，蝶惊蜂避。甚三生富贵，垂垂晓露，犹凝满身珠翠。

谁共那人结发，问何时、蹇修为理。对化一笑，香茸易翦，碎金难缀。半点芳心，乱愁如织，缕丝传意。倩东皇、拂拭新条，更与作、来生计。
送祝生东阳簿
张方平（宋代）

之子东南美，声光满贵游。溪山聊薄宦，才调自名流。

野趣虽孤艇，清涂即十洲。金波沁园宴，迟子有贤侯。
偈颂八十五首
释妙伦（宋代）

布袋打开，拄杖拈起。
去也由你，住也由你。
思亭已就游焉息焉开芜植援漫成二律 其二
郭之奇（明代）

幽山祇合付幽人，宁淡相求自有真。冬树得霜齐气色，秋英馀有转精神。

剪芜植荫非徒尔，选胜栖玄念宿因。谁谓吾庐千叠外，未妨此地一为邻。
病柏
杜甫（唐代）

有柏生崇冈，童童状车盖。偃蹙龙虎姿，主当风云会。

神明依正直，故老多再拜。岂知千年根，中路颜色坏。

出非不得地，蟠据亦高大。岁寒忽无凭，日夜柯叶改。

丹凤领九雏，哀鸣翔其外。鸱鸮志意满，养子穿穴内。

客从何乡来，伫立久吁怪。静求元精理，浩荡难倚赖。
杨秀才书屋有墨竹一枝为其添补数叶五绝
胡寅（宋代）

叶染青云节抱霜，一枝聊寄墨君堂。
故园根拨依然在，会见龙孙脱箨香。
云安玉虚观南轩感事偶书五首
杜柬之（宋代）

对我脱粟盘，徐餐休祝鲠。
嗟余何不辰，备极生人凶。
偶全折胁范，屡脱南冠钟。
再醮亦何为，孙枝发枯桐。
鬼犹果求食，宁吐杀与丰。
两儿如我长，无田学圃农。
郑忽敢辞昏，冗食哀我翁。
兹外尚难言，二女累桥公。
荆笄嫁不售，谁论德与容。
幼也抱奇疾，此岁日尪癃。
亦既就膏肓，二竖不可攻。
而我事奔走，过家如狂风。
岂无旬浃留，奈此旦夕暮。
吞酸一执手，掣去如飞蓬。
心知不再见，衰泪纷无从。
书来报哀讣，齎恨归亡穷。
莫闻忍死言，藁葬青莲宫。
为父我安忍，为儿汝何逢。
兴言一及此，镞刃戕心胸。
偈颂七十八首
释正觉（宋代）

借婆裙子拜婆年，买尽风光不著钱。
劈面来时莫回避，个人里许有生缘。
升山灵岩寺
钱昱（宋代）

杉松满寺廊，栏槛倚高冈。
郡郭晓云漠，禅斋春草长。
涧青连竹色，山静带茶香。
更有名僧在，茅庵住上方。
西湖竹枝歌九首
杨维桢（元代）

苏小门前花满株，苏公堤上女当垆。
南官北使须到此，江南西湖天下无。
鹿头湖船唱郝郎，船头不宿野鸳鸯。
为郎歌舞为郎死，不惜珍珠成斗量家住城西新妇矶，劝君不唱缕金衣。
玭琶元是韩朋木，弹得鸳鸯一处飞。
劝郎莫上南高峰，劝郎莫上北高峰。
南高峰云北高雨，云雨相催愁杀侬。
湖口楼船湖日阴，湖中断桥湖水深。
楼船无梍是郎意，断桥有柱是侬心。
病春日日可如何？起向西窗理琵琶。
见说枯槽能卜命，柳州弄口问来婆。
小小渡船如缺瓜，船中少妇竹枝歌。
歌声唱入箜篌调，不遣狂夫横渡河。
石新妇下水连空，飞来峰前山万里。
妾死甘为石新妇，望郎忽似飞来峰。
望郎一朝又一朝，信郎信似浙江潮。
床脚耆龟有时烂，臂上守宫无日销。
依韵和田大卿见赠
邵雍（宋代）

日日步家园，清风不着钱。
城中得野景，竹下弄飞泉。
自愿无嗟若，何妨养浩然。
却惭天下士，语道未忘筌。
题崇福禅院二首
舒坦（宋代）

一峰傍倚两山朝，云裹龙孙响佩瑶。
长与幽人发高兴，不辞雨雪过溪桥。
题福岩寺
林用中（宋代）

久慕云间寺，相从此日来。
山僧留客坐，野老把松栽。
地拱千寻险，天遮四面开。
殷勤方外望，尘事不胜哀。
病中望雪
韩琦（宋代）

日日颠风喧病枕，曾无片云飞虚空。方嗟大疾被囚缚，敢请上帝前民丰。

人嘱衰翁略外事，心存众瘼能宽中。纷纷盈尺谅旦夕，和霁迎得春融融。
陇州咏物诗四首选二 其二 鹰
林寿图（清代）

陇山纷燕雀，稀见海东青。天地向空阔，烟云抉杳冥。

平芜一睥睨，凡鸟几膻腥。不羡金绦宠，飞腾绘尔形。
金精岩
韦骧（宋代）

回岩万仞透青冥，造化功偏窍凿精。自是神仙乘福地，岂因谖诈诱愚兵。

金床旧迹知何在，石鼓遗歌仅可评。尘淟暂来心已悟，灵场千古为苍生。
题东掖山承天院
姚舜谐（宋代）

面势崔嵬插斗牛，东分一掖镇丹丘。玉毫金相祖师会，宝帙琅函海藏流。

苍桧茂林常荫映，白莲香社共熏修。红尘断处人难到，俗驾经年始此游。
葛屦
佚名（先秦）

纠纠葛屦，可以履霜？掺掺女手，可以缝裳？要之襋之，好人服之。
好人提提，宛然左辟，佩其象揥。维是褊心，是以为刺。
元帝
王十朋（宋代）

德化欲遵周轨辙，刑名思革汉规模。更生疏斥萧生戮，元帝何曾善用儒。
题黄河
邵雍（宋代）

谁言为利多于害，我谓长浑未始清。
西至昆仑东至海，其间多少不平声。
驼村大巡邀饮
孙承恩（明代）

天上来文旆，湖南傍法星。层楼敞高宴，短晷落虚庭。

深酌欢能尽，悲歌醉喜听。还言情未惬，更约坐山亭。
章梓州橘亭饯成都窦少尹（得凉字）
杜甫（唐代）

秋日野亭千橘香，玉盘锦席高云凉。主人送客何所作，

行酒赋诗殊未央。衰老应为难离别，贤声此去有辉光。

预传籍籍新京尹，青史无劳数赵张。
湖州歌九十八首 其十四
汪元量（宋代）

铁瓮城头马乱嘶，金陵城下砲如飞。
黑风卷地鼓鼙急，昨夜常州又受围。
义方堂瞻先贤遗像
丘葵（宋代）

炎炎太平翁，谁敢触其讳。
乞枭之藁街，公乃明大义。
至今读谏疏，凛凛有生气。
新营小斋凿地炉辄成五言三十七韵
欧阳修（宋代）

霜降百工休，居者皆入室。
墐户畏初寒，开炉代温律。
规模不盈丈，广狭足容膝。
轩窗共幽窳，竹柏助蒙密。
辛勤惭巧宦，穷贱守卑秩。
无术政奚为，有年秋屡实。
文书少期会，租讼省鞭抶。
地僻与世疏，官闲得身佚。
荆蛮苦卑陋，气候常台郁。
天日每阴翳，风飙多凛凓。
衰颜惨时晚，病骨知寒疾。
蛮床倦晨兴，篮舆厌朝出。
南山近樵采，僮仆免呵叱。
御岁畜蹲鸱，馈客荐包橘。
霜薪吹晶荧，石鼎沸啾唧。
披方养丹砂，候节煎秋术。
西邻有高士，轗轲卧蓬荜。
鹤发善高谈，鲐背更炙熨。
披裘屡相就，束縕亦时乞。
传经伏生老，爱酒杨雄吃。
晨灰暖余杯，夜火爆山粟。
无言两忘形，相对或终日。
微生慕刚毅，劲强早难屈。
自从世俗牵，常恐天性失。
仰兹微官禄，养此多病质。
省躬由一言，无枉慕三黜。
因知吏隐乐，渐使欲心窒。
面壁或僧禅，倒冠聊酒逸。
螟蛉轻二豪，一马齐万物。
启期为乐三，叔夜不堪七。
负薪幸有瘳，旧学颇思迷。
兴亡阅今古，图籍罗甲乙。
鲁册谨会盟，周公彖凶吉。
详明左丘辩，驰骋马迁笔。
金石互铿鍧，风云生倏忽。
容尔一开卷，慨然时揜帙。
浮沈恣其间，适若遂聱耴。
吾居谁云陋，所得乃非一。
五斗岂须惭，优游岁将毕。
至日作
孔平仲（宋代）

年光吹尽任飞灰，且庆舒长举寿杯。积晦弥旬三尺雨，新阳半夜一声雷。

家人环坐相酬劝，贺客先期戒往来。熟醉腾腾成小睡，晚寒更起耻残罍。
直沽见潮
唐之淳（明代）

我家东海头，门前潮水鸣朝昏。自从江淮来，不闻潮声见潮痕。

别淮入徐沛，日日对黄河。河流浑浑东到海，我不如何愁奈何。

河中半月馀，逆流千载折。南风喜人北风怨，忆著潮声梦吴越。

下水复上水，行行抵直沽。我家门前旧潮水，忽复见之当海隅。

忆我去家正月末，桃花水生洲渚阔。今我忆家春欲归，月缺半圆潮水落。

潮落当更长，月缺当更满。月色潮声无尽时，天地久长人世短。

明朝又北去，见月不见潮。潮头有鱼好寄信，欲持尺素托波涛。
阮郎归（和邢公昭）
侯置（宋代）

莫欺骑省鬓边华。曾虑苏小家。彩丝萦腕剪轻霞。菖蒲酒更嘉。

人别后，叹飞花。云山和梦遮。吴笺小字写流沙。几行秋雁斜。
姬人墨西氏生日赋以赠之 其二
屈大均（明代）

共命鸳鸯宿锦沙，骈头菡萏吐朝霞。乐天无奈小蛮柳，摩诘偏多天女花。

喜有明珠双出掌，愁教碧玉一持家。芙蓉生近重阳节，勿使清霜妒丽华。
又上梁丞相寿口号十首 其九
许及之（宋代）

晓来微雨弄新晴，晚看蟾光一掐明。学语小儿争祝颂，相公长似月初生。
蓦山溪（登历阳城楼）
蔡伸（宋代）

孤城暮角，落日边声静。醉袖拂危阑，对天末、孤云愁凝。吴津楚危，表里抱江山，山隐隐，水迢迢，满目江南景。

羁怀易感，往事伤重省。罗袂浥残香，鬓星星、忍窥清镜。琼英好在，应念玉关遥，凝泪眼，下层楼，回首平林暝。
再过衡山县
毛国翰（清代）

衡山小郭对风汀，客子扁舟复此经。岳顶断云归海徼，天边残照落郊坰。

苍茫野色横江暝，萧瑟秋声隔树听。垂老欲寻王十八，芙蓉何处采曾青。
再答曾元之
赵蕃（宋代）

春风吹雨雨还晴，晚日才昏昏复明。
屋角乍闻乌鹊喜，林间又复勃姑鸣。
鸡豚已负邻翁社，诗酒尚欣吾辈盟。
笑我难忘澹生活，因君重忆旧风情。
临江仙 半道春红
聂大年（明代）

记得武林门外路，雨余芳草蒙茸。杏花深巷酒旗风。

紫骝嘶过处，随意数残红。

有约玉人同载酒，夕阳归路西东。舞裙歌扇绣帘栊。

昔游成一梦，试问卖花翁。
凤求凰
任士林（元代）

凤将将，求其凰。凰既遂，辞母旁。逐凰孔良，不与母同翔。

凤心长，海树凉。
怀赖刚直
陈尚惠（清代）

佐郑东来永历年，为充军饷事屯田。垦荒披斩经三代，尽化腴田稻麦妍。
平原宴坐二首
黄庭坚（宋代）

黄落委庭观九州，虫声日夜戒衣裘。
金钱满地无人费，一斛明珠薏苡秋。
盘隐陆别驾楼居 其二
释居简（宋代）

隔江便是越州山，无雨无晴尽好看。不妒卧楼高百尺，妒它终日倚阑干。
隋渠行
周紫芝（宋代）

黄榆落尽河水冰，隋渠两岸无人行。雪花漫天大如掌，北风吹马南人惊。

县官藏冰避炎热，健儿凿冰手流血。安得身随花石官，当路谁人敢呵喝。

黄流千里冻彻底，舳舻相仍冻衔尾。天公便合回阳和，桃花水暖流春波。

望春楼上天颜喜，齐声争唱纥那歌。
句：联
苏轼（宋代）

爱蜀蕲舒嘉代富，新登高棣桂常芳。
晓晴肩舆至湖上
陆游（宋代）

多稼如云获并空，牛阑樵担画图中。
梧桐已逐晨霜尽，乌臼犹争夕照红。
脱网噞喁奔远浦，避鹰扑握保深丛。
旗亭人语灯初上，一醉何妨野老同。